b'\n_START_ARTICLE_\nAlmerijos kult\xc5\xabra\n_START_PARAGRAPH_\nAlmerijos kult\xc5\xabra (isp. Cultura almeriense), arba El Garselio kult\xc5\xabra\xc2\xa0\xe2\x80\x93 neolito ir eneolito archeologin\xc4\x97 kult\xc5\xabra, pavadinta pagal Almerijos provincijos vard\xc4\x85 Ispanijoje.\n_START_SECTION_\nArealas\n_START_PARAGRAPH_\nPlito IV\xc2\xa0\xe2\x80\x93 III t\xc5\xabkstantmetyje pr. m. e. Ispanijos pietry\xc4\x8diuose, Vidur\xc5\xbeemio j\xc5\xabros pakrant\xc4\x97se.\n_START_SECTION_\nKult\xc5\xabra\n_START_PARAGRAPH_\nAlmerijos kult\xc5\xabrai b\xc5\xabdingi megalitiniai Los Milareso tipo koridoriniai kolektyviniai kapai. Juose i\xc5\xa1 akmens blok\xc5\xb3 \xc4\xafrengta apskrita kamera su med\xc5\xbeiais klotu dugnu. El Jautono kapas yra 6,8 x 5,6\xc2\xa0m. Vir\xc5\xa1 kapo supilta ir akmen\xc5\xb3 vainikais apd\xc4\x97ta apvali kalvel\xc4\x97. Kapuose da\xc5\xbenai randama raudon\xc5\xb3 poliruot\xc5\xb3 vaz\xc5\xb3 su simboline ornamentika. \xc5\xbdmon\xc4\x97s gyveno gyvenviet\xc4\x97se, i\xc5\xa1 prad\xc5\xbei\xc5\xb3 apvaliuose ar daugiabriauniuose akmeniniuose statiniuose, v\xc4\x97liau ketursieniuose namuose. Vert\xc4\x97si med\xc5\xbeiokle ir \xc5\xbevejyba, rinko augalin\xc4\xaf maist\xc4\x85; prad\xc4\x97jo auginti gr\xc5\xabdines kult\xc5\xabras bei prisijaukinti gyvulius. Naudojo paa\xc5\xa1trintus akmeninius kirvius, \xc4\xafvairi\xc5\xb3 geometrini\xc5\xb3 form\xc5\xb3 mikrolitus, molinius indus; rasta str\xc4\x97li\xc5\xb3 antgali\xc5\xb3, amulet\xc5\xb3, varini\xc5\xb3 papuo\xc5\xa1al\xc5\xb3, cilindriniais kaklais ir apvaliadugni\xc5\xb3 molini\xc5\xb3 ind\xc5\xb3.'